United Buddy Bears
United Buddy Bears on 2 meetri kõrguste klaaskiust valmistatud värvitud karude sarja nimetus. 2001. aastal mõtlesid Buddy Beari idee välja abikaasadest kunstnikud Klaus ja Eva Herlitz Berliinist koos skulptori Roman Strobliga. Samal aastal toodeti umbes 350 identset karu, mis värviti erinevateks, igaüks isesuguseks, igaüks ise kunstniku poolt. Karu valisid nad sellepärast, et see on Berliini sümbol ja Berliinile nimegi andnud. Selle projekti eelkäijateks olid Zürichis, Chicagos ja New Yorgis olnud projekt "Lehmaparaad" ja Torontos olnud "Põder linnas". Karude tõstetud esikäpad sümboliseerivad sõprust ja optimismi. Karud suudavad seista nii esi- kui tagakäppadel ja nad suudavad enda peal kanda teist karu. Harilikult paigutatakse karud seisma kõrvuti, nii et nende käpad kokku puutuvad. See väljendab karude autorite mõtet, et kõik inimesed maailmas peaksid proovima üksteist paremini mõista, et üksteisega koos maailmas paremini elada. Esialgu, juunist novembrini 2002, seisid karud ringis ümber Brandenburgi värava. Ring sümboliseeris ühe maailma kultuuride mitmekesisust. 350 karust umbes 150 oli seostatud konkreetse riigiga. Seda näitust külastas hinnanguliselt 1,5 miljonit inimest. Pärast avalikku väljapanekut pandi karud välja vastava riigi saatkonna juurde Berliinis või saadeti vastavasse riiki, kui neil oma saatkonda polnud. Osa karusid müüdi oksjonil, kust saadud tulu annetati UNICEFile. Tänapäevalgi on suur osa neist karudest Berliinis näha, harilikult omaniku äri või kontori kõrval. Autorid lugesid projekti edukaks ja otsustasid seda muudetud kujul korrata. Karud saadeti ringreisile ümber maailma, et propageerida rahu, armastust, tolerantsust ja rahvusvahelist üksteisemõistmist. Eesti karu kujundasid kunstnikud Leena Kuutma ja Katrin Koskaru. Karunäitus on olnud paljudes maailma linnades: 2003 Berliinis 2004 Kitzbühelis, Hongkongis ja İstanbulis 2005 Tōkyōs ja Sŏulis 2006 Sydneys, Berliinis ja Viinis 2007 Kairos ja Jeruusalemmas 2008 Varssavis, Stuttgardis ja P'yŏngyangis 2009 Buenos Aireses ja Montevideos. 2010 Berliinis (Hauptbahnhof), Astanas ja Helsingis (Senati väljak) 2011 Sofias, Berliinis, Kuala Lumpuris 2012 New Delhis, Peterburis, Pariisis 2013 Jekaterinburg 2014 Rio de Janeiro 2015 Havanna, Santiago 2016 Penang 2017 Berliinis 2018 Riias 2019 Guatemala (linn) 2020 / 2020 Tierpark Berlin Tulevikus plaanitakse karunäitus korraldada Dubais, Kaplinnas, Madridis, Londonis, Los Angeleses, Prahas ja Zürichis. Lisaks on algupäraste karude näitused toimunud Shanghais (2004), Buenos Aireses (2005) ja Sankt Gallenis (2006). Iga kord järjestatakse karud ümber vastavalt kohaliku keele tähestikule. Sealjuures satuvad vahel kõrvuti riigid, kes teineteisega eriti läbi ei saa. Näiteks Jeruusalemmas olid kõrvuti Iisraeli ja Iraani karu, Sŏulis Põhja- ja Lõuna-Korea karu. Alates 2007 on oma karu ka Palestiinal. Karud seatakse harilikult üles kesklinna. Külastajatele on pääs karusid vaatama alati tasuta. Seetõttu käivad aeg-ajalt karusid vaatamas kooliõpilased osana õppetundidest. Karunäitusi on avamas käinud Jaapani peaminister Junichiro Koizumi, Saksamaa liidupresident Horst Köhler, Egiptuse presidendi Hosni Mubaraki abikaasa Suzanne ning UNICEFi hea tahte saadikud Peter Ustinov, Jackie Chan, Christiane Hörbiger, Mia Farrow, Iris Berben ja Ken Done. Buddy Beari näitustega aidatakse koguda raha puudustkannatavatele lastele. Sealhulgas müüakse aeg-ajalt oksjonil mõne riigi karu maha, misjärel mõni teine selle riigi kunstnik kujundab uue, teistsuguse karu. Mitmel riigil on juba kolmas-neljas karu. 2008. aasta juuli seisuga on karude müügi ja annetuste abil kogutud juba 2,50 miljonit Euroit UNICEFi ja puudustkannatavate laste abistamiseks.